Brexit-druk op May neem net toe | Netwerk24
09 Januarie 2019 21:00
Theresa May se regering het net drie dae om met 'n plan B vorendag te kom as die Britse parlement nie haar Brexit-planne wil goedkeur nie.
Theresa May, Britse premier, Woensdag buite haar amptelike woning, 10 Downing Street in Londen. Foto: AP
Die wetmakers het Woensdag met 308-297 gestem ten gunste van dié alternatief sou hul premier se omstrede plan om Brittanje uit die Europese Unie (EU) te neem, nie goedkeuring kry nie.
May sou oorspronklik 21 dae gehad om die sluier oor 'n alternatiewe plan te lig.
Brittanje moet die EU oor minder as drie maande verlaat.
Die parlement het Dinsdag ook 'n begrotingswetsontwerp goedgekeur wat die Britse tesourie se hande sal bind indien 'n Brexit-ooreenkoms nie gevind word nie.
May se gesukkel om die parlement se goedkeuring vir haar Brexit-plan te kry, wek kommer by sakeleiers en beleggers dat die land afstuur op 'n Brexit sonder 'n ooreenkoms, wat groot skade kan aanrig.
Die stemming Woensdag in die parlement het weer gewys hoe benard May se posisie is.
Die parlement stem op 15 Januarie oor haar Brexit-ooreenkoms met die EU. Sy het dié stemming einde verlede jaar uitgestel toe sy besef sy kan die mosie verloor.
May is onder enorme druk om die ooreenkoms wat sy beding het, te verbeter, maar maak ook nie hond haaraf met die EU nie.